Notum sit omnibus futuris et presentibus quod ego Rodulfus, filius Rodulfi de Buxi, et fratres mei Villelmus et Hugo, laudantibus patruis nostris Villelmo et Stephano, dedimus Deo et sancte Marie de Firmitate et monachis ejusdem loci, eo die quo sepultus fuit pater noster Firmitati, quoddam pratum quod vocatur Malmiregardes et salices ejus et omnes usus ejusdem prati, scilicet appendicias ejus, pro anima patris nostri. Hujus rei testes: Raimundus, cantor Cabilonis, Petrus, frater ejus, Bartholomeus, miles de Buxi, Robertus Cornutus, Boillez Coindals, Seguinus, prepositus de Buxi, Robertus de Orlis, Hugo de Stan, prior Firmitatis, Andreas, primus novicius Firmitatis et monachus, Filibertus, monachus ejusdem loci.